_:nf539d9ff7f0542a5b2ef70a2630a6082xb0
<http://schema.org/articleBody>
"\n1977ءکی انتخابی مہم کے دوران ایئرمارشل اصغر خان مرحوم نو سیاسی جماعتوں پر مشتمل اتحاد کے اہم ترین رہ نماﺅں میں سے ایک تھے۔ اپنی تقاریر میں وہ ذوالفقار علی بھٹو کو ”کوہالہ کے پل“ پر پھانسی پر لٹکانے کا وعدہ کرتے رہے۔\nانتخابی نتائج آجانے کے بعد پاکستان قومی اتحاد کو مگر اقتدار نہیں ملا۔انتخابات میں وسیع پیمانے پر دھاندلی کے الزامات لگے۔ اس کے نتیجے میں ایک تحریک چلی۔بھٹو حکومت اس پر قابو پانے میں ناکام رہی۔ جنرل ضیاءنے مارشل لاءلگادیا۔ان کی حکومت نے بعدازاں اپریل 1979میں بھٹو کو پھانسی پر بھی چڑھادیا۔ اگرچہ یہ واقعہ کوہالہ پل پر نہیں راولپنڈی کی جیل میں ہوا تھا۔\nاس پھانسی کے صرف دو سال گزرجانے کے بعد مگر اصغر خان مرحوم نے بیگم نصرت بھٹو کے ساتھ مل کر تحریک بحالی جمہوریت کی بنیاد رکھ دی۔1990کے انتخابات کے دوران انہوں نے پاکستان پیپلز پارٹی کے ساتھ مل کر غلام مصطفیٰ جتوئی اور نواز شریف کے بنائے اسلامی جمہوری اتحاد کے خلاف لاہور سے قوی اسمبلی کا انتخاب بھی لڑا تھا۔\nاصغر خان کے رویے میں”بے ثباتی“ کی یاد مجھے کل رات ریگولر اور سوشل میڈیا پر مچائے شور کی بدولت آئی ہے۔منگل کی سہ پہر آصف علی زرداری کی شہباز شریف کے ساتھ قومی اسمبلی میں قائد حزب اختلاف والے چیمبر میں ایک ملاقات ہوئی ہے۔ اس کے بعد میرے کئی دوستوں کو وہ دھواں دھار بیانات یاد آگئے جو بطور ”خادم اعلیٰ“ شہباز شریف ”علی بابا اور چالیس چوروں“ کے خلاف دیاکرتے تھے۔\nکسی زمانے میں آج کے وزیر اعظم راولپنڈی کی لال حویلی سے ا±ٹھے بقراط کو اپنا چپڑاسی بھی تعینات کرنے کو تیار نہیں تھے۔ چودھری پرویز الٰہی کو بھی وہ ”ڈاکو“ کہہ کر پکارتے رہے۔ یہ دونوں حضرات مگر ان دنوں ان کی حکومت کے طاقت ور ترین حلیفوں میں شامل ہیں۔\n\n\n\n(adsbygoogle = window.adsbygoogle || []).push({});\n\nسیاست دانوں کی اصل چالاکی ہی ماضی کو فراموش کرتے ہوئے بلھے شاہ کی بتائی ”آئی صورت“ میں اپنی سہولت کے لئے پرانے دشمنوں کو دوست بنانے والی مہارت ہے۔یورپ کے ایک بہت تخلیقی لکھاری میلان کندیرا نے بہت خوب صورتی سے ایک پورا ناول لکھ کر ہمیں سمجھانے کی کوشش کی ہے کہ حکمران اشرافیہ عوام کی اجتماعی یادداشت کو اہمیت نہیں دیتی۔انہیں جبلی طورپر علم ہوتا ہے کہ لوگ ماضی کی باتوں کو فراموش کردیتے ہیں۔فقط حال پر توجہ مرکوز کئے رکھتے ہیں۔\nسیاست دانوں کی اس ”خوبی“ کو ذہن میں رکھتے ہوئے ہی میں نے منگل کے دن قومی اسمبلی کی عمارت میں کئی گھنٹے گزارنے کے باوجود یہ جاننے کی کوشش نہیں کی کہ نواز شریف کے نام سے منسوب ہوئی جماعت اور پیپلز پارٹی میں تعاون کی راہ نکالنے کے لئے کونسے لوگ متحرک ہیں۔ ایسے کونسے بنیادی نکات ہیں جو ان دونوں کو ماضی کی تلخیاں فراموش کرتے ہوئے چند اہداف کے حصول کے لئے متحد کرسکتے ہیں۔\nمیڈیا اورخاص کر اس کا ”سوشل “ کہلاتا ورڑن مگر Hypeکے لئے بہت بے چین رہتا ہے۔اسے خلقتِ شہر کو مصروف وخوش رکھنے کے لئے نت نئے فسانوں کی ضرورت ہوتی ہے۔Digitalدور میں وڈیو کلپس کے خزانے موجود ہیں۔ ان سے کھیلتے ہوئے روزانہ چسکہ بھری سینکڑوں کہانیاں بنائی جاسکتی ہیں۔\nمیرے یا آپ کے دلوں میں چسکے کے لئے موجود خواہش کی تسکین کے لئے مواد کی فراہمی سے بالاتر سیاست بنیادی طورپر اقتدار کے کھیل سے جڑا ایک سفاک دھندا ہے۔ اس کی حرکیات پر بے رحم نگاہ رکھنے کی ضرورت ہوتی ہے۔ پیپلز پارٹی اور نواز شریف کی جماعت کے مابین بڑھتی ہوئی دوستی کو اس نگاہ سے دیکھیں تو منگل کے روز اپوزیشن رہ نماﺅں کے درمیان ہوئی ملاقات کسی ٹھوس پیشرفت کی نشان دہی نہیں کرتی۔\nبہت سے دوست کئی روز سے مسلسل یاد دلاتے جارہے ہیں کہ قومی اسمبلی میں تحریک انصاف کی حکومت محض 6ووٹوں کی اکثریت سے بنائی گئی ہے۔ ایم کیو ایم اور سردار اختر مینگل پر توجہ دی جائے تو وزیر اعظم کو عدم اعتماد کی تحریک کے ذریعے اقتدار سے ہٹایا جاسکتا ہے۔\nکتابی اعتبار سے یہ دعویٰ ٹھوس اعدادوشمار کی روشنی میں بہت منطقی سنائی دیتا ہے۔ سوال مگر یہ اٹھانا بھی ضروری ہے کہ آیا شہباز شریف اور آصف علی زرداری واقعتا عمران حکومت کو تحریک عدم اعتماد کے ذریعے فارغ کروانا چاہ رہے ہیں۔ میرا جواب نفی میں ہے۔ اگر آپ میری رائے سے اتفاق کرتے ہیں تو نواز شریف کی جماعت اور پیپلز پارٹی میں بڑھتی ہوئی دوستی فی الوقت تخت یا تختہ والا ماحول بناتی نظر نہیں آئے گی۔\nموجودہ حکومت کے شدید ترین مخالفین کے دلوں میں ذرا غور سے جھانکیں تو آپ کو یہ دریافت کرنے میں دقت محسوس نہیں ہوگی کہ وہ سب اس حکومت کے ”اپنے ہی بوجھ تلے“ دب کر فارغ ہونے کا انتظار کررہے ہیں۔\nامید بھرا انتظار سیاسی اعتبار سے کوئی ”ٹھوس“ حکمت عملی نہیں ہوتی۔ محض انتظار ہی ہوتا ہے۔ انتظار کی لت میں مبتلا ہوئی اپوزیشن سے محض ایک ووٹ کی اکثریت سے قائم ہوئی حکومتوں کوبھی کوئی خطرہ نہیں ہوتا۔ وہ بلکہ انگریزی والا Chillمحسوس کرتی ہیں۔ میری دانست میں عمران حکومت ان دنوں ویسا ہی محسوس کررہی ہے۔\nاس کے اعتماد کا عالم تو یہ ہے کہ ٹھوس اعدادکی بنیاد پر قائم ہوئی سندھ حکومت کوہر صورت مارچ اور اپریل کے درمیانی ہفتوں میںفارغ کرنے پر تلی بیٹھی ہے۔ فواد چودھری صاحب سندھ تشریف لے جاچکے ہیں۔25جنوری کو عمران خان صاحب کی گھوٹکی میں آمد متوقع ہے۔ وہاں اس شہر کے طاقت ور ترین مہر خاندان کی میزبانی میں بھی وہ ایک بڑے جلسے سے خطاب کریں گے۔ ان کا خطاب واضح انداز میں سندھ میں قائم ہوئی پیپلز پارٹی کی حکومت کے خلاف اعلانِ جنگ ہوگا۔اس جنگ کے حتمی نتائج کے بارے میں بہت اعتماد کے ساتھ پیش گوئی میرے لئے فی الوقت ممکن نہیں۔\nیہ سوال اگرچہ ذہن میں ضرور اٹھتا ہے کہ شہباز شریف اور ان کی جماعت مراد علی شاہ کی حکومت کو بچانے کے لئے کیا کردار ادا کرسکتی ہیں۔فوری جواب اس سوال کا ”کچھ بھی نہیں“ کی صورت نمودار ہوتا ہے۔\nہم میڈیا والے اس حقیقت کو بھی نظرانداز کئے ہوئے ہیں کہ نواز شریف کے ووٹ بینک کی متحرک Baseپیپلز پارٹی سے سخت ناراض ہے۔ان کا خیال ہے کہ ”یاروں کے یار“ نے نواز شریف کے کڑے وقت میں ان کا ساتھ نہیں دیا تھا۔ اب اگر ریاستی شکنجہ پیپلز پارٹی کو اپنی پکڑ میں لینے کو تیار ہورہا ہے تو مسلم لیگ (ن) کے لوگوں کو اس سے لاتعلق رہتے ہوئے ”جیسی کرنی ویسے بھرنی“ والے رویے کے ساتھ ”تماشہ“ دیکھنا چاہیے۔\nنون لیگ کی Baseمیں موجود اس رحجان کے ساتھ شہباز شریف کے پاس آصف علی زرداری اور ان کی جماعت کو تحفظ فراہم کرنے کی نیک نیتی کے ساتھ خواہش کے ہوتے ہوئے بھی کوئی حکمت عملی موجود نہیں ہے۔قومی اسمبلی کی کارروائی کو یہ دو جماعتیں البتہ یکسو ہوکر کافی رونق اور توانائی فراہم کرسکتی ہیں۔ میری دانست میں فی الحال اس رونق کی تیاری ہے۔ اس کے سوا کچھ نہیں۔\n(بشکریہ:روزنامہ نوائے وقت)\n"
<https://www.girdopesh.com/nusrat-javaid-248/>